[Honorius Episcopus servus servorum Dei, dilectis filiis Abbati et Conventui Monasterii Cluniacensis, ad Romanam Ecclesiam nullo medio pertinentis, Matisconensis Diœcesis, salutem et Apostolicam benedictionem. Quasdam litteras, quas felicis Recordationis Alexander Papa IV. prædecessor noster vobis et Monasterio vestro concessisse dignoscitur, nobis vestra devotio præsentavit. Et quia litteræ ipsæ incipiunt vetustate consumi, tenorem ipsarum de verbo ad verbum, ad instantiam supplicationis vestræ, fecimus præsentibus annotari, qui talis est. ALEXANDER Episcopus servus servorum Dei, dilectis filiis Abbati et conventui Monasterii Cluniacensis, salutem et Apostolicam benedictionem. Desideriis vestris in iis affectu benevolo libenter annuimus, quæ vobis, et Monasterio vestro, et Cluniacensi Ordini profutura speramus. Hinc est quod nos vestris supplicationibus inclinati, omnia privilegia, et indulgentias vobis, et eidem Ordini ab Apostolica Sede concessa vobis, et Monasterio, ac Ordini prædictis auctoritate Apostolica confirmamus, et præsentis scripti patrocinio communimus. Nulli ergo omnino hominum liceat hanc paginam nostræ confirmationis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei, et beatorum Petri et Pauli Apostolorum ejus se noverit incursurum. Datum Viterbii, V. Nonas Maii, Pontificatus nostri anno IV. Volumus igitur nullum per hoc jus novum acquiri vobis, et Monasterio vestro prædicto, sed vobis, et sibi antiquum, si quod est, solummodo conservari. Datum Romæ, apud sanctam Sabinam, V. Idus Maii, Pontificatus nostri anno primo. Est et aliud Privilegium ipsius Honorii Papæ IV. ejusdem datæ: continens et confirmans aliud Privilegium Innocentii Papæ IV. Datum Lugduni, IX. Kal. Novembris Pontif. anno VIII. quo conceditur Abbati et Conventui ac toti Ordini Clun. quod nulli per litteras Apostolicas de Prioratibus, Grangiis, Ecclesiis, Beneficiis, sive redditibus ejusdem Ordinis provideri, aut assignari, vel conferri in eis pensiones; nisi de verbo ad verbum hujus indulgentiæ tenor in ipsis litteris sit insertus. Quare vide suprà. Est et aliud ipsius Honorii Papæ IV. Privilegium, ejusdem datæ, continens et confirmans aliud Privilegium Alexandri Papæ IV. Datum Laterani, Nonis Martii, Pontificatus anno secundo. Per quod concedit quod Cluniacenses fratres non possint conveniri coram locorum Ordinariis, neque sit derogatum eorum libertatibus et immunitatibus, per quasdam litteras Innocentii Papæ IV. contra Exemptos datas in causa delicti, seu contractus, aut Rei de qua agitur contra Episcopos: quare vide supra.]